13.1.2022 г.
BG
Официален вестник на Европейския съюз
L 8/37
при въвеждане в Съюза на продукти от преживни животни от държава с контролиран риск от СЕГ, ако те са добити от животни с произход от държава с неопределен риск от СЕГ.
Тези нови изисквания за въвеждането в Съюза на посочените пратки следва да бъдат отразени в посочените образци на ветеринарни здравни/официални сертификати и на официални сертификати.
Следователно е необходимо посочените сертификати да бъдат съответно изменени.
(3)
Освен това удостоверенията за общественото здраве и ветеринарно-санитарните удостоверения в образците на ветеринарните здравни/официални сертификати за въвеждане в Съюза на пратки с определени категории месни продукти, предназначени за консумация от човека, установени в глава 25 (образец MPNT) и глава 26 (образец MPST) от приложение III към Регламент за изпълнение (ЕС) 2020/2235, следва съответно да бъдат изменени, за да се отразят точно изискванията по отношение на въвеждането в Съюза на продукти от животински произход от отглеждани в стопанства и диви животни от семейство Еленови, установени в глава Е от приложение IX към Регламент (ЕО) 999/2001, и по отношение на животновъдния обект на произход на животните, от които е получено прясно месо, установени в член 150 от Делегиран регламент (ЕС) 2020/692 на Комисията (7).
Следователно е необходимо посочените сертификати да бъдат съответно изменени.
(4)
В глава 27 от приложение III към Регламент за изпълнение (ЕС) 2020/2235 е установен образецът на ветеринарен здравен/официален сертификат за въвеждане в Съюза на естествени обвивки, предназначени за консумация от човека (образец CAS).
В съответствие с член 148 от Делегиран регламент (ЕС) 2020/692 в точка II.2.2 от посочения образец на ветеринарен здравен/официален сертификат се предвижда възможност за третите държави или територии, или зони от тях, от които е разрешено въвеждането в Съюза на прясно месо и поради това са включени в списъка в приложение XIII към Регламент за изпълнение (ЕС) 2021/404 на Комисията (8), да въвеждат в Съюза пратки с естествени обвивки, без да се сертифицира прилагането на обработките за ограничаване на риска, предвидени в точка 2 от приложение XXVI към Делегиран регламент (ЕС) 2020/692.
В сегашния си вид текстът в посочената точка обаче не е достатъчно ясен по отношение на зоната на произход на обвивките, когато тази възможност е приложима.
За да се поясни, че такава възможност се прилага само за зоните, включени в списъка в приложение XIII към Регламент за изпълнение (ЕС) 2021/404, следва да бъде включен кодът на зоната на произход на естествените обвивки, както е посочен в приложение XIII към Регламент за изпълнение (ЕС) 2021/404.
Следователно е необходимо посоченият образец да бъде съответно изменен.
(5)
Също така в глава 28 (образец FISH-CRUST-HC) и глава 31 (образец MOL-HC) от приложение III към Регламент за изпълнение (ЕС) 2020/2235 са установени образците на ветеринарни здравни/официални сертификати за въвеждане в Съюза съответно на пратки с жива риба, живи ракообразни и продукти от животински произход от такива животни, предназначени за консумация от човека, и на пратки с живи двучерупчести мекотели, бодлокожи, мантийни, морски коремоноги и продукти от животински произход от такива животни, предназначени за консумация от човека.
За да се внесе повече яснотата в забележките в посочените образци, следва да се уточни изрично, че пратките с продукти от животински произход от водни животни, за които се изисква попълването на ветеринарно-санитарните удостоверения, установени в част II.2., са пратките, които не са изключени от обхвата на Делегиран регламент (ЕС) 2020/692 в съответствие с член 1, точка 6 от посочения регламент.
По-специално, за пратките с продукти от животински произход от водни животни, различни от живи водни животни, които се въвеждат в Съюза готови за пряка консумация от човека, без да преминават през допълнителна преработка в Съюза, не се изисква попълването на ветеринарно-санитарните удостоверения, установени в част II.2.
Наличието на определение за „допълнителна преработка“ също ще внесе яснота за ситуацията по отношение на такива пратки.
Следователно е необходимо посочените сертификати да бъдат съответно изменени.
(6)
Освен това неотдавнашните изменения в член 167, букви а) и б) и член 169, параграф 3, буква б) от Делегиран регламент (ЕС) 2020/692, въведени с Делегиран регламент (ЕС) 2021/1705 на Комисията (9), следва да бъдат отразени във ветеринарно-санитарните удостоверения в глава 28 (образец FISH-CRUST-HC) и в глава 31 (образец MOL-HC) от приложение III към Регламент за изпълнение (ЕС) 2020/2235.
Следователно е необходимо посочените сертификати да бъдат съответно изменени.
(7) Делегиран регламент (ЕС) 2020/692 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 174, 3.6.2020 г., стр. 379).
(8) Регламент за изпълнение (ЕС) 2021/404 на Комисията от 24 март 2021 г. за установяване на списъци на трети държави, територии или зони от тях, от които е разрешено въвеждането в Съюза на животни, зародишни продукти и продукти от животински произход, в съответствие с Регламент (ЕС) 2016/429 на Европейския парламент и на Съвета (ОВ L 114, 31.3.2021 г., стр. 1).
(9) Делегиран регламент (ЕС) 2021/1705 на Комисията от 14 юли 2021 г. за изменение на Делегиран регламент (ЕС) 2020/692 на Комисията за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 339, 24.9.2021 г., стр. 40).